text: [{"text_idx": "#000003", "text": "Dhibee Iboolaa Koongoo-DRC keessatti babal\u2019ataa dhufeen lakkoofsi namoota du\u2019anii 500 ol dhaqqabuu gabaafame"}, {"text_idx": "#000004", "text": "Ministeerri fayyaa biyyattii akka jedhetti, dhibee Iboolaa ji\u2019a August/2018 irraa jalqabee Ripaalika Dimokraatawa Koongoo gama bahaa keessatti ka\u2019een, hanga ammaatti namoonni 502 kan du\u2019an tahuu beeksise. Ministeerri fayyaa biyyattii gabaasa Juma\u2019aa kaleessaa baase kanaan, namoota Vaayirasii iboolaatiin qabamanii turan jidduu 271 qofti kan fayyan tahuu ibse."}, {"text_idx": "#000005", "text": "Ministeerri fayyaa Koongoo DRC Oly Ilunga Kalenga akka jedhetti, biyyattii keessatti yeroo jalqabatiif talaalliin dhibee Iboolaa namoota 76, 425 kan kenname yoo tahu, kunis namoota kumaatamaan lakkaahaman dhibee kana irraa akka baraaraman kan gargaare tahuu hime. Dabalataanis dhaabbilee gargaarsaa Idil addunyaa waliin tahuun dhibee kana too\u2019achuudhaaf duula bal\u2019aa geggeefamaa jiruun, vaayirasiin iboolaa Koongoo irraa gara biyyoota ollaa keessumattuu gara Sudaan Kibbaa, Yugaandaa fi Ruwaandaa akka hin babal\u2019anneef carraaqqiin godhame bu\u2019aa kan fide tahuu gabaafame."}, {"text_idx": "#000006", "text": "Dhibee Iboolaa kana Koongoo keessatti guututti too\u2019annaa jala oolchuudhaaf ammas carraaqqii qindaawaa tahe kan barbaachisu tahuu gabaasichi ni mul\u2019isa. Qondaaltonni dhaabbata fayyaa addunyaa WHO Koongoo keessa jiran akka jedhanitti, rakoon guddaan garee isaanii muudataa jiru, namoonni dhibee iboolaatiin qabaman hojjattoota fayyaa jalaa waan dhokataniif Vaayirasiin Iboolaa salphatti daddarbaa kan ture tahuu himan. Kana malees haleellaan hidhattootaa duula dhibee Iboolaa to\u2019aachuudhaaf Koongoo keessatti godhamaa jiru, yeroo heddu kan gufachiise tahuu gabaasni arganne ni addeessa."}]